KOMISIJOS SPRENDIMAS
2006 m. birželio 23 d.
nustatantis Bendrijos finansinę pagalbą kompensuoti išlaidoms, patirtoms 2002 m. Liuksemburge taikant neatidėliotinas kovos su klasikiniu kiaulių maru priemones
(pranešta dokumentu Nr. C(2006) 2410)
(autentiškas tik tekstas prancūzų kalba)
(2006/434/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. birželio 26 d. Tarybos sprendimą 90/424/EEB dėl išlaidų veterinarijos srityje (1), ypač į jo 3 straipsnio 3 dalį,
kadangi:
(1)
2002 m. Liuksemburge buvo kilę klasikinio kiaulių maro protrūkių. Ligos atsiradimas kėlė didelį pavojų Bendrijos gyvulių populiacijai.
(2)
Siekdama kuo skubiau užkirsti kelią ligos plitimui ir padėti ją likviduoti, Bendrija turėtų prisidėti prie minėtos valstybės narės išlaidų, atitinkančių reikalavimus ir patirtų taikant neatidėliotinas kovos su liga priemones, kompensavimo, laikantis Sprendime 90/424/EEB nustatytų reikalavimų.
(3)
2003 m. liepos 3 d. Komisijos sprendimu 2003/491/EB dėl Bendrijos finansinės pagalbos klasikinio kiaulių maro likvidavimui 2002 m. Liuksemburge (2) Liuksemburgui buvo suteikta Bendrijos finansinė pagalba kompensuoti išlaidoms, patirtoms taikant 2002 m. neatidėliotinas kovos su klasikiniu kiaulių maru priemones.
(4)
Pagal šį sprendimą buvo išmokėta pirmoji 500 000 EUR išmoka.
(5)
Remiantis šiuo sprendimu, likusi Bendrijos finansinės pagalbos dalis turi būti pagrįsta 2003 m. liepos 17 d. Liuksemburgo pateiktu prašymu, dokumentais, kuriuose nustatytos prašyme nurodytos sumos, ir Komisijos atliktų patikrinimų vietoje rezultatais. Liuksemburgo pateiktame prašyme nurodyta suma, kuriai kompensuoti skirta Bendrijos finansinė pagalba negali viršyti 50 % reikalavimus atitinkančių išlaidų, buvo 3 253 235 EUR.
(6)
Atsižvelgiant į šias aplinkybes, dabar turėtų būti nustatytas bendras Bendrijos finansinės pagalbos dydis kompensuoti reikalavimus atitinkančioms išlaidoms, patirtoms 2002 m. likviduojant klasikinį kiaulių marą Liuksemburge.
(7)
Komisijos patikrinimų, atliktų remiantis Bendrijos veterinarijos taisyklėmis, rezultatai ir Bendrijos finansinės pagalbos skyrimo sąlygos rodo, kad visos patirtų išlaidų sumos negalima pripažinti atitinkančios reikalavimus Bendrijos finansinei pagalbai gauti.
(8)
Liuksemburgas 2005 m. lapkričio 4 d. laišku buvo informuotas apie Komisijos pastabas ir reikalavimus atitinkančių išlaidų apskaičiavimo metodą.
(9)
2006 m. sausio 18 d. Liuksemburgui buvo nusiųstos galutinės finansinės Komisijos išvados, atsižvelgiant į papildomą informaciją, kurią Liuksemburgas nusiuntė Komisijai 2005 m. gruodžio 15 d.
(10)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Remiantis Sprendimu 2003/491/EB, nustatyta, kad bendra Bendrijos finansinė pagalba kompensuoti išlaidoms, susijusioms su klasikinio kiaulių maro likvidavimu Liuksemburge 2002 m., yra 1 589 734 EUR.
Kadangi remiantis Sprendimu 2003/491/EB jau buvo išmokėta pirmoji 500 000 EUR išmoka, Liuksemburgui išmokama likusi 1 089 734 EUR dalis.
2 straipsnis
Šis sprendimas skirtas Liuksemburgo Didžiajai Hercogystei.
Priimta Briuselyje, 2006 m. birželio 23 d.